Title: กฎกระทรวง ฉบับที่ 12 (พ.ศ. 2509) ออกตามความในพระราชบัญญัติการขนส่ง พ.ศ. 2497 ว่าด้วยการรับจัดการขนส่ง

กฎกระทรวง

กฎกระทรวง
ฉบับที่ ๑๒ (พ.ศ. ๒๕๐๙)
ออกตามความในพระราชบัญญัติการขนส่ง
พ.ศ. ๒๔๙๗
ว่าด้วยการรับจัดการขนส่ง[๑]

อาศัยอำนาจตามความในมาตรา ๖ มาตรา ๒๔ แห่งพระราชบัญญัติการขนส่ง
พ.ศ. ๒๔๙๗ รัฐมนตรีว่าการกระทรวงคมนาคมและรัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑ 
บุคคลใดประสงค์จะประกอบการรับจัดการขนส่งให้ทำคำขอโดยใช้แบบพิมพ์ของกรมการขนส่งทางบก
ยื่นต่อนายทะเบียน และ
(๑) ถ้าเป็นบุคคลธรรมดา
ให้ยื่นคำขอพร้อมด้วยบัตรประจำตัวประชาชนหรือสำเนาทะเบียนบ้าน
(๒) ถ้าเป็นห้างหุ้นส่วนสามัญจดทะเบียน ให้ยื่นคำขอพร้อมด้วย
(ก)
หนังสือรับรองของนายทะเบียนหุ้นส่วนบริษัทแสดงการจดทะเบียนกับรายชื่อผู้เป็นหุ้นส่วนทั้งหมด
และ
(ข)
บัตรประจำตัวประชาชนหรือสำเนาทะเบียนบ้านของผู้เป็นหุ้นส่วนทั้งหมด
(๓) ถ้าเป็นห้างหุ้นส่วนจำกัด ให้ยื่นคำขอพร้อมด้วย
(ก) หนังสือรับรองของนายทะเบียนหุ้นส่วนบริษัทแสดงการจดทะเบียนรายชื่อผู้เป็นหุ้นส่วนจำพวกจำกัดความรับผิด
และจำพวกไม่จำกัดความรับผิด กับจำนวนส่วนลงหุ้นของผู้เป็นหุ้นส่วนนั้น ๆ และ
(ข)
บัตรประจำตัวประชาชนหรือสำเนาทะเบียนบ้านของผู้เป็นหุ้นส่วนจำพวกไม่จำกัดความรับผิด
(๔) ถ้าเป็นบริษัทจำกัด ให้ยื่นคำขอพร้อมด้วย
(ก)
หนังสือรับรองของนายทะเบียนหุ้นส่วนบริษัทแสดงการจดทะเบียนกับรายชื่อกรรมการของบริษัท
(ข) หนังสือบริคณห์สนธิและข้อบังคับฉบับตีพิมพ์
(ค) บัตรประจำตัวประชาชนหรือสำเนาทะเบียนบ้านของกรรมการของบริษัท
และ
(ง) บัญชีรายชื่อผู้ถือหุ้นแสดงสัญชาติ และจำนวนหุ้นที่ผู้ถือหุ้นมีอยู่ในวันยื่นคำขอ

ข้อ ๒ 
บุคคลใดประสงค์จะขอใบแทนใบอนุญาตที่สูญหายหรือชำรุดลบเลือนในสาระสำคัญ
ให้ทำคำขอโดยใช้แบบพิมพ์ของกรมการขนส่งทางบก ยื่นต่อนายทะเบียนพร้อมด้วยใบรับแจ้งความของสถานีตำรวจ
หรือใบอนุญาตที่ชำรุดลบเลือนนั้น แล้วแต่กรณี

ข้อ ๓ 
เมื่อได้รับคำขอตามกฎกระทรวงนี้ ให้นายทะเบียนเป็นผู้พิจารณาและดำเนินการเพื่อออกใบอนุญาต
หรือใบแทนใบอนุญาต แล้วแต่กรณี

ข้อ ๔ 
ให้ผู้ประกอบการรับจัดการขนส่ง มีหน้าที่ต้องทำรายงานสถิติตามมาตรา ๒๔
แห่งพระราชบัญญัติการขนส่ง พ.ศ. ๒๔๙๗

ข้อ ๕  ให้กำหนดค่าธรรมเนียมเกี่ยวกับการรับจัดการขนส่งตามอัตราท้ายกฎกระทรวงนี้

ข้อ ๖ 
การชำระค่าธรรมเนียมเกี่ยวกับการรับจัดการขนส่งให้กระทำโดยปิดแสตมป์ฤชากร

ให้ไว้ ณ วันที่ ๑๙ กันยายน พ.ศ. ๒๕๐๙
พลโท พ.  ปุณณกันต์
รัฐมนตรีว่าการกระทรวงคมนาคม
พลเอก ป.  จารุเสถียร
รัฐมนตรีว่าการกระทรวงมหาดไทย

[เอกสารแนบท้าย]

๑. อัตราค่าธรรมเนียม

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยเหตุที่พระราชกฤษฎีกาให้ใช้พระราชบัญญัติการขนส่ง พ.ศ. ๒๔๙๗
ในส่วนที่เกี่ยวกับการรับจัดการขนส่ง พ.ศ. ๒๕๐๙ ได้ประกาศใช้บังคับ 
จึงจำเป็นต้องออกกฎกระทรวงวางระเบียบเกี่ยวกับการรับจัดการขนส่งในเรื่องการขอและการออกใบอนุญาต
การกำหนดค่าธรรมเนียม การกำหนดหน้าที่ผู้ประกอบการรับจัดการขนส่งต้องทำรายงานสถิติเกี่ยวกับการรับจัดการขนส่ง
และสถิติเหตุภยันตราย

ธิดาวรรณ/ปรับปรุง
๑ พฤศจิกายน ๒๕๔๕

โชติกานต์/ปรับปรุง
๑๑ มกราคม ๒๕๕๙

[๑] ราชกิจจานุเบกษา
เล่ม ๘๓/ตอนที่ ๙๒/หน้า ๖๘๖/๑๘ ตุลาคม ๒๕๐๙